Beti Kamya-Turwomwe

**Beti Olive Namisango Kamya-Turomwe**, wacce kuma aka fi sani da **Betty Kamya** (pronunciation ⓘ) da **Beti Kamya**, 'yar kasuwa ce kuma 'yar siyasa a Uganda, ƙasa ta uku mafi girma a tattalin arziki a yankin Gabashin Afirka. Ita ce Sufeto Janar na Gwamnati a Uganda, tun a ranar 16 ga watan Yuli 2021. 

A baya can, daga watan Disamba 2019 har zuwa watan Mayu 2021, ta kasance ministar filaye, gidaje da raya birane, a majalisar ministocin Uganda.    

Kafin haka, daga ranar 6 ga watan Yuni 2016 zuwa 14 ga watan Disamba 2019, ta yi aiki a matsayin ministar hukumar birnin Kampala a majalisar ministocin Uganda.  

Ita ce ta kafa kuma shugabar kungiyar Tarayyar Uganda (UFA), ɗaya daga cikin jam'iyyun siyasa masu rijista a ƙasar.   Ta kasance 'yar takara a zaɓen shugaban ƙasar Uganda a shekara ta 2011, inda ta zo ta biyar da kuri'u 52,782. A baya ta taɓa zama ‘yar majalisa mai wakiltar mazaɓar Lubaga ta Arewa a kan tikitin jam’iyyar Forum for Democratic Change (FDC) daga shekarun 2006 zuwa 2010.  

Kamya ta shiga jam'iyyar National Resistance Movement  kuma a shekarar 2020 ta shiga zaɓen fitar da gwani na mazaɓar Lubaga ta Arewa a matsayin 'yar takara.  Ta lashe Brian Tindyebwa da Dr. Isaac Lwanga don zama mai riƙe da tutar jam'iyyar NRM a zaɓen shugaban ƙasa da na 'yan majalisar dokoki na shekarar 2021.     

A babban zaɓen shekarar 2021, Kamya ta sha kaye a zaɓen majalisar dokokin Lubaga ta Arewa a hannun Ababaker Kawalya na jam'iyyar National Unity Platform (NUP) jam'iyyar da ke ƙarƙashin shugabancin Robert Kyagulanyi Sentamu.   

## Tarihi da ilimi
An haife ta a Nakuru, Kenya a ranar 30 Nuwamba 1955 ɗiya ce ga George Wilson Kamya,  ɗan Uganda, da Margaret Wairimu Kamya, 'yar Kenya. Beti ita ce ta huɗu cikin yara tara. A shekara ta 1961, sa’ad da Beti ta kai shekara shida, iyalin suka ƙaura zuwa Uganda. 

Ta halarci makarantar McKay Memorial da ke Kampala da makarantar firamare ta Saint Hellen da ke yammacin Uganda don karatun firamare. Daga nan ta halarci makarantar ’yan mata ta Wanyange don karatunta na O-Level da Kings College Budo don karatunta na A-Level. Ta yi karatu a Jami'ar Makerere, mafi tsufa kuma mafi girma jami'ar jama'a a ƙasar, inda ta kammala karatun digiri a fannin kasuwanci. 

## Gogewa a fannin aiki
A tsakiyar shekarar 1980s, ta shiga Uganda Leather and Tanning Industries Limited a Jinja a cikin sashen tallace-tallace, inda ta yi aiki har zuwa shekara ta 1988. Daga nan ta shiga Nyanza Textiles Industries Limited, inda ta yi aiki a can a matsayin mai kula da tallace-tallace har zuwa shekara ta 1992. Daga nan ta koma Kampala, babban birnin Uganda kuma birni mafi girma tare da mijinta.

Daga shekarun 1996 zuwa 1999, ta yi aiki a matsayin manajan tallace-tallace a Uganda Breweries Limited a Port Bell, wani yanki na Kampala. Daga shekarun 1999 har zuwa 2004, ta kasance babbar darektar  Cibiyar Ilimin namun daji ta Uganda (UWEC) a Entebbe, kimanin , ta hanya, kudu da Kampala a arewacin tafkin Victoria. 

Tsakanin shekarun 2001 zuwa 2004, yayin da har yanzu tana UWEC, ta zama jami'a a cikin kungiyar masu matsa lamba ta siyasa Reform, Agenda, mafarin jam'iyyar siyasa ta FDC. Daga shekarun 2005 zuwa 2010, ta yi aiki a matsayin wakiliya ta musamman na shugaban FDC Kizza Besigye. Ta kuma kasance zaɓaɓɓiyar ‘yar majalisa mai wakiltar mazaɓar Lubaga ta Arewa a kan tikitin FDC. A cikin watan Janairu 2010, ta bar FDC kuma ta kafa UFA, ta zama shugabanta na farko. 

## Naɗi zuwa majalisar ministoci
A ranar 6 ga watan Yuni, 2016, an naɗa ta a matsayin sabuwar ministar kula da babban birnin Kampala a cikin sabuwar majalisar ministocin da aka sanar a ranar.  A wani sauyi na majalisar ministocin da aka yi a ranar 14 ga watan Disamba, 2019, an naɗa ta a matsayin ministar filaye, gidaje da raya birane, ta sauya sheka tare da Betty Midi, wacce ta karɓi ragamar mulki a birnin Kampala. 

## Rayuwa ta sirri
Kamya ta auri Spencer Turwomwe, wani soja a cikin sojojin Uganda. Ya rasu a shekara ta 2003. Tare, suna da yara shida. 

## Manazarta